ફિલ્મના નિર્દેશક ડૉ. કે. આર. દેવમણિ પોતે ડૉક્ટર છે, પણ સામાજિક પરિવર્તનની ભાવના સાથે તેઓ ફિલ્મ લાઈનમાં પ્રવેશ્યા છે. આ ફિલ્મને લઈને તેઓ કહે છે, ‘કેટલાક વિષયો એવા હોય છે જેના પર મોટાભાગે ફિલ્મ બનતી નથી. એવી વાતો કે જે કોઈ કરવા માંગતું નથી કે તેના પર ધ્યાન આપતું નથી. જેમાં જાતિવાદ મુખ્ય છે. આ એ સમસ્યા છે જેના પ્રત્યે સતત આંખ આડા કાન કરવામાં આવે છે. ઘણીવાર વાસ્તવિકતા આપણને ગમતી નથી. જાતિવાદ આવી જ એક કડવી વાસ્તવિકતા છે જેનો લોકો ધરાર સ્વીકાર કરી શકતા નથી. ઉચ્ચ વર્ણ હજુ એવા ખ્યાલોમાં છે કે જાતિવાદનું કોઈ અસ્તિત્વ જ નથી. ફિલ્મ બનાવવા અને થિયેટર મેળવવામાં મને જે મુશ્કેલીઓ પડી છે તે જ દર્શાવે છે કે આપણો કહેવાતો આધુનિક સમાજ હજુ આ બાબતે પુખ્ત થયો નથી. ઘણી વખત ફિલ્મના વિષયને લઈને મારે શૂટિંગ કેન્સલ કરવાની નોબત પણ આવી છે. તો ક્યારેક ફિલ્મનું નામ ખોટું બોલીને શૂટિંગ કરવા મજબૂર થવું પડ્યું છે. હજુ પણ કોઈ પણ જાતિનો માણસ હોય, પાંચ મિનિટના પરિચય પછી તરત તમને પૂછશે, ‘તમે કેવા?’. આ સાંપ્રત સમયનો સૌથી અઘરો સવાલ છે. ખાસ તો સદીઓથી જેમને અસ્પૃશ્ય માનવામાં આવ્યા છે તે દલિતોને આ પ્રશ્ન પૂછાય છે ત્યારે છાતીના પાટિયા બેસી ગયા હોય તેવો અનુભવ થાય છે. મારે તેમની આ વેદનાને વાચા આપવી હતી એટલે આ ફિલ્મ બનાવી.’